Enjin na SA ná vliegongeluk in NamibiëDie area waar die vliegtuig neergestort het (Foto: Namibian/Twitter) Suid-Afrikaanse owerhede ondersoek tans die enjin van ŉ vliegtuig wat verlede maand in die Zambezirivier in Namibië neergestort het. Die ongeluk het die lewe van die Suid-Afrikaanse vlieënier, Nicole Mienie (21), en ŉ Duitse gesin van vier geëis. Die toeriste is intussen as Thomas (59), Evelyn (57), Alicia (19), en Paulina Rings (17) geïdentifiseer. Die enjin is Maandag na Suid-Afrika geneem en die twee ondersoekers wat daarmee gelas is om die enjin se toestand te ontleed, het Woensdag geland, berig The Namibian. Magnus Abraham, direkteur van die direktoraat van vliegtuigongelukke en -voorvalondersoeke in Namibië, sê hy sal ŉ voorlopige verslag bekend maak sodra die ondersoek afgehandel is. “Die enjin sal Donderdag getoets en ontleed word, waarna ons ŉ feitelike verslag van die toestand van die enjin sal hê,” sê Abraham. Een van die betrokke ondersoekers het aan The Namibian gesê dat daar nie in dié stadium enige inligting oor die oorsaak van die ongeluk is nie. “Ons kan net die oorsaak bevestig nadat ons al die bewyse ontleed het,” sê hy. “Ons weet egter nie hoe lank die ondersoek sal duur nie, aangesien die vliegtuig nie ŉ ‘swart boks’ (vlugopnemer) gehad het nie.” Ondersoekers het persoonlike besittings van die oorledenes teruggekry, asook ŉ aantal dokumente wat tans deur die polisie bewaak word. Kisco Sitali, polisiewoordvoerder in Zambezi, sê hulle is in die proses om met die oorledenes se families kontak te maak sodat die liggame gerepatrieer kan word. SA’ner eersdaags gegroet Nicole Mienie het ‘n passie vir vlieg gehad. (Foto: Facebook) Nicole se pa, Nico, het op sy Facebookblad gesê dat geliefdes die komende Saterdag in Oudtshoorn bymekaar sal kom om haar lewe te herdenk. Diegene wat die geleentheid gaan bywoon, is gevra om vrolik aan te trek “om haar sprankel te vier”. ŉ Gedenkdiens is Maandag reeds op Eros-lughawe in Windhoek gehou. Nico het in ŉ aantal hartroerende plasings op Facebook sy dogter gegroet en terselfdertyd die Here geloof vir die tyd wat Nicole hier op aarde gespaar is. “Jy is die wêreld ingestuur om ŉ lig te wees. Ons sál weer opstaan en brandend bly vir God se koninkryk, ongeag die aanslae wat ons lig wil uitdoof,” lui een van sy plasings. “Die aarde roep uit na U, maar die Hemel se aanwins word in oorvloed gevier! Vir haar wás die lewe Christus en die dood ŉ wins. “Jy is nou veilig in Jesus se arms.” Nicole se suster, Carmen, wat nou op trou staan, het op haar beurt ŉ huldeblyk oor haar kleinsus se lewe op Facebook gedeel. “Jy was en sal altyd ŉ merkwaardige vrou in my oë wees, Nina, een wie se hande vir niks verkeerd gestaan het nie en wat altyd haar medemens wou help,” lui die plasing. “Ek wens met my hele hart dat dinge anders kon wees en dat ek jou nog vir ŉ laaste keer kon sien, jou hoor lag uit jou maag en saam met jou vlieg! Maar vandag weet ek dat ons elkeen se tyd hier op aarde geleen is en dat jy nou veilig by Jesus is.”